Y-1/2007

Mál þetta, sem tekið var til úrskurðar 21. nóvember sl., barst dóminum með bréfi B-kk-ef J-kk-ef hrl., dagsettu 1. október 2007 og mótteknu sama dag.

Sóknaraðili er Sólberg ehf., kt. [---], Góuholti 8, Ísafirði.

Varnaraðili er Valdimar Geirsson hf., kt. [---], Víðigrund 13, Akranesi.

Sóknaraðili krefst þess með vísan til 1. mgr. 77. gr. laga nr. 90/1989 um aðför að dómurinn ákveði honum peningagreiðslu úr hendi varnaraðila í stað þeirrar 0,0036980% þorskaflahlutdeildar sem varnaraðili var með dómi Héraðsdóms Vestfjarða, uppkveðnum 6. júní 2007, dæmdur til að þola flutning á af báti sínum Sigursæli AK-18, skipaskrárnúmer 1148, yfir á bát í eigu sóknaraðila eða á annan bát sem hann tilgreindi.

Varnaraðili hefur ekki látið málið til sín taka.

I.

Með dómi Héraðsdóms Vestfjarða 6. júní 2007 í máli nr. E-177/2006 var varnaraðili dæmdur til að þola flutning á 0,0036980% þorskaflahlutdeild af báti sínum Sigursæli AK-18, skipaskrárnúmer 1148, yfir á bát í eigu sóknaraðila eða á annan bát sem hann tilgreindi. Dómi þessum var ekki áfrýjað til Hæstaréttar Íslands.

Hinn 8. ágúst 2007 krafðist sóknaraðili þess að gerð yrði aðför hjá varnaraðila á grundvelli ellefta kafla laga nr. 90/1989 um aðför þannig að fullnustuð yrði krafa félagsins samkvæmt dóminum frá 6. júní sl. um flutning á ofangreindri aflahlutdeild. Við fyrirtöku aðfararbeiðni sóknaraðila hjá sýslumanninum á Akranesi 14. september sl. mætti fyrirsvarsmaður varnaraðila og upplýsti að aflahlutdeildin væri „... ekki lengur fyrir hendi og því sé honum ókleift að verða við kröfu gerðarbeiðanda (sóknaraðila) um afhendingu hennar.“

Að framkominni tilvitnaðri yfirlýsingu fyrirsvarsmanns varnaraðila setti sóknaraðili fram kröfu við dóminn um ákvörðun peningagreiðslu skv. 1. mgr. 77. gr. laga nr. 90/1989, svo sem áður er rakið.

II.

Með bréfi 9. október 2007 boðaði dómurinn til fyrirtöku í málinu og var boðunarbréfið birt fyrirsvarsmanni varnaraðila af stefnuvotti 15. sama mánaðar. Í bréfi dómsins var sérstaklega tekið fram að ef ekki yrði sótt þing í málinu af hálfu varnaraðila mætti hann búast við því að úrskurður gengi um kröfuna á grundvelli fyrirliggjandi gagna, sem og matsgerðar sem aflað yrði undir rekstri málsins skv. 3. mgr. 77. gr. laga nr. 90/1989.

Við þingfestingu málsins 23. október sl. sótti sóknaraðili þing en útivist varð af hálfu varnaraðila. Í þinghaldinu var dómkvaddur matsmaður, B-kk-nf J-kk-nf, forstöðumaður Kvótamiðlunar LÍÚ, til að meta til fjár þá 0,0036980% þorskaflahlutdeild sem varnaraðili var 6. júní 2007 dæmdur til að þola flutning á, annars vegar miðað við uppkvaðningardag héraðsdómsins og hins vegar miðað við dagsetningu matsgerðar.

Hinn 21. nóvember sl. var málið tekið fyrir að nýju. Sótti sóknaraðili þá þing og lagði fram matsgerð hins dómkvadda matsmanns, dagsetta 31. október 2007. Í matsgerðinni segir meðal annars svo:

Matsverð

Mat á lið a

Matsverð 6. júní 2007

Heildaraflamark í þorski fiskveiðiárið 2006/2007 var 154.662.098 kg.

Þorskaflahlutdeild sem nemur 0,0036980% úr heildaraflamarki í þorski 2006/2007 er því 5.719 kg x 2.900 kr./kg ........ 16.585.100 kr.

Mat á lið b

Matsverð 31. október 2007

Heildaraflamark í þorski fiskveiðiárið 2007/2008 er 102.940.250 kg.

Þorskaflahlutdeild sem nemur 0,0036980% úr heildaraflamarki í þorski 2007/2008 er því 3.807 kg x 4.150 kr./kg ......... 15.799.050 kr.

Eftir framlagningu matsgerðarinnar lagði sóknaraðili málið í úrskurð.

III.

Í 1. mgr. 77. gr. laga nr. 90/1989 um aðför segir að ef í ljós sé leitt við aðfarargerð að kröfu gerðarbeiðanda verði ekki fullnægt samkvæmt því sem á undan segi (72.-76. gr. laganna), en ómöguleiki eða önnur samsvarandi atvik leysi gerðarþola ekki endanlega undan henni, geti gerðarbeiðandi krafist þess að héraðsdómari ákveði honum peningagreiðslu úr hendi gerðarþola þess í stað. Þá er í 3. mgr. sömu greinar kveðið á um að verði sú leið ekki farin, sem 2. mgr. greinarinnar segi, skuli héraðsdómari dómkveðja einn eða tvo menn að kröfu gerðarbeiðanda til að meta hagsmuni hans til fjár.

Svo sem áður er rakið sótti varnaraðili ekki þing við þingfestingu málsins 23. október 2007. Hann sótti heldur ekki þing er málið var tekið fyrir að nýju 21. nóvember sl., en í því þinghaldi lagði sóknaraðili fram matsgerð þá sem reifuð er í kafla II. Eftir framlagningu matsgerðarinnar lagði sóknaraðili kröfu sína í úrskurð og var málið þá tekið til úrskurðar í samræmi við ákvæði 2. mgr. 89. gr. og 1. mgr. 91. gr. laga nr. 90/1989, sbr. 1. mgr. 96. gr. laga nr. 91/1991 um meðferð einkamála. Samkvæmt síðastgreindu ákvæði ber að leggja úrskurð á málið eftir kröfum og málatilbúnaði sóknaraðila að því leyti sem er samrýmanlegt framkomnum gögnum, nema gallar séu á málinu sem varða frávísun þess án kröfu.

Gögn málsins eru í samræmi við málatilbúnað sóknaraðila, svo sem hann er rakinn í kafla I hér að framan. Samkvæmt matsgerð hins dómkvadda matsmanns var verðmæti þeirrar 0,0036980% þorskaflahlutdeildar, sem varnaraðili var með dómi Héraðsdóms Vestfjarða 6. júní 2007 dæmdur til að þola flutning á af báti sínum Sigursæli AK-18, að verðmæti 15.799.050 krónur 31. október sl. Við ákvörðun dómsins á peningagreiðslu í stað umræddrar kröfu sóknaraðila á hendur varnaraðila skv. 1. mgr. 77. gr. laga nr. 90/1989 þykir verða að miða við verðmæti aflahlutdeildarinnar á því tímamarki sem ákvörðun er tekin. Samkvæmt því og öðru framangreindu er það niðurstaða dómsins að sóknaraðili eigi rétt á 15.799.050 króna peningagreiðslu úr hendi varnaraðila.

Úrskurð þennan kveður upp K-kk-nf H-kk-nf héraðsdómari.

Ú R S K U R Ð A R O R Ð:

Varnaraðili, Valdimar Geirsson hf., greiði sóknaraðila, Sólbergi ehf., 15.799.050 krónur.

K-kk-nf H-kk-nf